
AVIZ
asupra propunerii legislative pentru modificarea  şi completarea Legii nr. 95/2006 privind reforma în domeniul sănătăţii


În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 95/2006 privind reforma în domeniul sănătăţii, trimisă cu adresa nr. Pl.X- 877 din 13 noiembrie 2006 şi înregistrată sub nr. 31/1370 din  15.11.2006.



Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă în şedinţa din 9 noiembrie 2006.
Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă în şedinţa din  29 noiembrie 2006.


Membrii comisiei au examinat propunerea legislativă supusă aprobării,  expunerea de motive la propunerea legislativă, avizul favorabil al Consilului Legislativ cu nr. 987/17.07.2006, avizul negativ al Consiliului Economic şi Social cu nr. 1086 din 10.07.2006 precum şi Punctul de vedere al Guvernului cu nr. 2211 din 19.07.2006 care precizează că nu susţine adoptarea prezentei iniţiative.
În urma dezbaterilor, membrii comisiei au constatat că stabilirea unor vârste de pensionare diferite nu presupune discriminări între cetăţeni pe criterii de sex, ci aplicarea măsurilor de protecţie socială pe care statul le ia în legătură cu femeile, iar continuarea activităţii peste vârsta standard de pensionare este posibilă în temeiul art. 41 din Legea 19/2000 privind sistemul public de pensii şi alte drepturi de asigurări sociele – cu acordul angajatorului.
Faţă de cele menţionate, membrii comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său normativ, proiectul de lege face parte din categoria legilor organice.

